Genesi 8 | Beibele Inthaneteng | Phetolelo ya Lefase le Lefsa
8 Ka morago ga moo Modimo a gopola+ Noa le phoofolo e nngwe le e nngwe ya naga le seruiwa se sengwe le se sengwe seo se bego se na le yena ka arekeng,+ Modimo a dira gore go tšutle phefo lefaseng gomme meetse a kokobela.+
2 Methopo ya madiba+ le ya meetse+ a magodimong ya tswalelwa, ka go re’alo pula ya matlorotloro go tšwa magodimong ya emišwa.
3 Meetse a mo lefaseng a boela, a boela ganyenyane-ganyenyane; mafelelong a matšatši a lekgolo-masomehlano (150) meetse ao a be a pšhele.+
4 Ka kgwedi ya bošupa, ka letšatši la lesomešupa la kgwedi, areka+ ya ema dithabeng tša Ararate.+
5 Meetse a fela a fokotšega go ba go fihla ka kgwedi ya lesome. Ka kgwedi ya lesome, ka la pele la kgwedi, ditlhora tša dithaba tša thoma go bonagala.+
6 Ya re ge matšatši a masomenne a fedile Noa a bula lefasetere+ la areka leo a bego a le dirile.
7 Ka morago ga moo a ntšha legokobu+ gomme la fofela ka ntle, le fela le eya le boa go fihlela ge meetse a epšha mo lefaseng.
8 Ka morago a romela leeba+ gore a bone ge e ba meetse a pšhele nageng.
9 Leeba la se hwetše moo le ka dulago gona, ka gona la boela go yena ka arekeng ka gobane meetse a be a sa le gona godimo ga lefase ka moka.+ Ka go re’alo a ntšha seatla a le swara a le bušetša ka arekeng moo a lego gona.
10 A leta gape matšatši a mangwe a šupago, ke moka a buša a ntšha leeba ka arekeng.
11 Ka morago leeba la tla go yena mo e ka bago mantšiboa gomme le be le momile letlakala le lenanana la mohlware+ ka molomo wa lona, ka gona Noa a tseba gore meetse a be a kokobetše lefaseng.+
12 A leta gape matšatši a mangwe a šupago. Ke moka a romela leeba, eupša la se hlwe le boela go yena gape.+
13 Bjale ge Noa a na le nywaga e makgolotshela-tee (601),+ ka kgwedi ya pele, ka letšatši la pele la kgwedi, meetse a be a gopile lefaseng; Noa a tloša karolo ya tlhaka ya areka, a lebelela gomme a bona naga e omile.+
14 Ka kgwedi ya bobedi, letšatšing la masomepedi-šupa la kgwedi, lefase le be le omile.+
15 Bjale Modimo a bolela le Noa a re:
16 “Etšwa ka arekeng, wena le mosadi wa gago le barwa ba gago le basadi ba barwa ba gago.+
17 O tšwe le sephedi se sengwe le se sengwe seo se nago le wena,+ le dinonyana+ le diphoofolo+ le digagabi ka moka tše di gagabago lefaseng,+ gore di tle di tlale kudu lefaseng gomme di ate di tlale lefase.”+
18 Ke moka Noa a tšwa a na le barwa+ ba gagwe le mosadi wa gagwe le basadi ba barwa ba gagwe.
19 Sephedi se sengwe le se sengwe, segagabi se sengwe le se sengwe, nonyana e nngwe le e nngwe le se sengwe le se sengwe se se sepelago mo lefaseng, tša tšwa ka arekeng go ya ka mehuta ya tšona.+
20 Noa a agela Jehofa aletare+ gomme a tšea tše dingwe tša diphoofolo ka moka tše di hlwekilego+ le dinonyana ka moka tše di hlwekilego+ a neela dibego tša go fišwa aletareng.+
21 Jehofa a kwa monko o bose,+ gomme ka pelong ya gagwe+ Jehofa a re: “Le ka mohla nka se tsoge ke rogakile lefase+ ka baka la motho, ka gobane pelo ya ngwana wa motho e rata+ bobe go tloga bjaneng bja gagwe;+ selo se sengwe le se sengwe se se phelago le ka mohla nka se tsoge ke se otlile go etša ge ke dirile.+
22 Ge feela lefase le sa le gona, go ka se kgaotše go bjalwa le go bunwa, go tonya le go fiša, selemo le marega le mosegare le bošego.”+